CELEX: 52015PC0375
Language: sl
Date: 2015-07-31
Title: Predlog SKLEP SVETA o določitvi stališča Evropske unije o sklepu skupnega odbora, ustanovljenega s Sporazumom med Evropsko unijo in Republiko Armenijo o poenostavitvi izdajanja vizumov, glede sprejetja poslovnika tega odbora

EVROPSKA KOMISIJA
            Bruselj, 31.7.2015
            COM(2015) 375 final
            2015/0164(NLE)
            Predlog
            SKLEP SVETA
            o določitvi stališča Evropske unije o sklepu skupnega odbora, ustanovljenega s Sporazumom med Evropsko unijo in Republiko Armenijo o poenostavitvi izdajanja vizumov, glede sprejetja poslovnika tega odbora
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Sporazum med Evropsko unijo in Armenijo o poenostavitvi izdajanja vizumov je začel veljati 1. januarja 2014. Sporazum je na podlagi vzajemnosti določil pravno zavezujoče pravice in obveznosti, da se poenostavijo postopki izdajanja vizumov za armenske državljane. V skladu s členom 12 tega sporazuma je bil ustanovljen skupni odbor za spremljanje izvajanja Sporazuma. V skladu z odstavkom 4 tega člena odbor določi svoj poslovnik.
            
            
               V poslovniku se določijo praktični organizacijski vidiki sestankov odbora in njegovega dela.
            
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Poslovnik, priložen temu predlogu sklepa Sveta, je bil dogovorjen z armensko stranjo na prvem sestanku odbora. Komisija se je 10. novembra 2014 o osnutku poslovnika skupnega odbora, ustanovljenega s Sporazumom o poenostavitvi izdajanja vizumov med EU in Armenijo, uradno posvetovala z delovno skupino za vizume, ki ni imela nobenih pripomb. Besedilo poslovnika je bilo pripravljeno na podlagi podobnih dokumentov, ki jih je Komisija že sprejela v okviru drugih veljavnih sporazumov EU o poenostavitvi izdajanja vizumov (med drugim z Rusijo, Ukrajino, Moldavijo in Gruzijo).
            
            
            
               3. FINANČNE IN PRORAČUNSKE POSLEDICE
            
            
               Ta predlog ne vpliva na proračun EU.
            
            
               2015/0164 (NLE)
            
            
               Predlog
            
            
               SKLEP SVETA
            
            
               o določitvi stališča Evropske unije o sklepu skupnega odbora, ustanovljenega s Sporazumom med Evropsko unijo in Republiko Armenijo o poenostavitvi izdajanja vizumov, glede sprejetja poslovnika tega odbora
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, zlasti člena 77(2)(a) v povezavi s členom 218(9) Pogodbe,
            
            
               ob upoštevanju Sklepa Sveta z dne 22. oktobra 2013 (2013/628/EU) o sklenitvi Sporazuma med Evropsko unijo in Republiko Armenijo o poenostavitvi izdajanja vizumov
                  1
               ,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum med Evropsko unijo in Republiko Armenijo o poenostavitvi izdajanja vizumov
                  2
                (v nadaljnjem besedilu: Sporazum) je začel veljati 1. januarja 2014.
            
         
         
            
               (2)Člen 12 Sporazuma ustanavlja skupni odbor (v nadaljnjem besedilu: odbor).
            
            
               (3)Člen 12(4) Sporazuma določa, da odbor določi svoj poslovnik. 
            
            
               (4)Zato je primerno, da se določi stališče Unije v zvezi s poslovnikom, ki ga sprejme odbor –
            
            
               SPREJEL NASLEDNJI SKLEP: 
            
            
               Člen 1
            
            
               1. Stališče Evropske unije v okviru odbora, ustanovljenega v skladu s členom 12 Sporazuma med Evropsko unijo in Republiko Armenijo o poenostavitvi izdajanja vizumov, glede sprejetja poslovnika je osnutek sklepa skupnega odbora, priložen temu sklepu.
            
            
               2. Predstavniki Unije v skupnem odboru se lahko dogovorijo o manjših tehničnih popravkih osnutka sklepa brez nadaljnjega sklepa Sveta.
            
            
               Člen 2
            
            
               Ta sklep začne veljati na dan objave v Uradnem listu Evropske unije.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 289, 31.10.2013, str. 1.
               
               
                  
                     (2)
                  UL L 289, 31.10.2013, str. 2.
               
            
      
    ---documentbreak--- 
      
         
               EVROPSKA KOMISIJA
            Bruselj, 31.7.2015
            COM(2015) 375 final
            PRILOGA
            k predlogu
            SKLEPA SVETA
            o določitvi stališča Evropske unije o sklepu skupnega odbora, ustanovljenega s Sporazumom med Evropsko unijo in Republiko Armenijo o poenostavitvi izdajanja vizumov, glede sprejetja poslovnika tega odbora
            
               
         
         
            
               PRILOGA
            
            
               SKLEP ŠT. …/2015 SKUPNEGA ODBORA ZA POENOSTAVITEV VIZUMSKIH POSTOPKOV,
               USTANOVLJENEGA S SPORAZUMOM MED EVROPSKO UNIJO IN REPUBLIKO ARMENIJO O POENOSTAVITVI IZDAJANJA VIZUMOV,
            
            
               z dne ... 2015
            
            
               o sprejetju poslovnika
            
            
               (…/…/…)
            
            
            
               ODBOR JE –
            
            
               ob upoštevanju Sporazuma med Evropsko unijo in Republiko Armenijo o poenostavitvi izdajanja vizumov (v nadaljnjem besedilu: Sporazum), zlasti člena 12(4) Sporazuma,
            
            
               ker je začel Sporazum veljati 1. januarja 2014 –
            
            
               SKLENIL SPREJETI NASLEDNJI POSLOVNIK:
            
            
               Člen 1
            
            
               Predsedovanje
            
            
               Skupnemu odboru za poenostavitev vizumskih postopkov skupaj predsedujeta predstavnik Evropske unije in predstavnik Republike Armenije.
            
            
               Člen 2
            
            
               Naloge skupnega odbora
            
            
               (1)V skladu s členom 12(2) Sporazuma so naloge skupnega odbora za poenostavitev vizumskih postopkov predvsem naslednje:
            
            
               (a)spremljanje izvajanja Sporazuma;
            
            
               (b)predlaganje sprememb ali dopolnitev Sporazuma;
            
            
               (c)reševanje sporov, ki izhajajo iz razlage ali uporabe določb Sporazuma.
            
         
         
            
               (2)Skupni odbor za poenostavitev vizumskih postopkov se lahko dogovori o priporočilih, ki vsebujejo smernice ali dobre prakse za pomoč pri izvajanju Sporazuma.
            
            
            
               Člen 3
            
            
               Sestanki
            
            
               (1)Skupni odbor za poenostavitev vizumskih postopkov se sestaja po potrebi na zahtevo pogodbenic in najmanj enkrat letno.
            
            
               (2)Če ni dogovorjeno drugače, pogodbenici izmenično gostita te sestanke. 
            
            
               (3)Sestanke skupnega odbora za poenostavitev vizumskih postopkov skličeta sopredsednika. 
            
            
               (4)Sopredsednika določita datum sestanka in pravočasno izmenjata potrebne dokumente za zagotovitev ustreznih priprav, če je mogoče, štirinajst dni pred sestankom.
            
            
               (5)Pogodbenica, ki je gostiteljica sestanka, poskrbi za logistične zadeve.
            
            
               Člen 4
            
            
               Delegaciji
            
            
               (1)Pogodbenici se vsaj sedem dni pred sestankom medsebojno uradno obvestita o predvideni sestavi svojih delegacij. 
            
            
               (2)Evropsko unijo zastopa Evropska komisija, ki ji pomagajo strokovnjaki iz držav članic.
            
            
               Člen 5
            
            
               Dnevni red sestankov
            
            
               (1)Sopredsednika najpozneje štirinajst dni pred vsakim sestankom pripravita začasni dnevni red sestanka. Začasni dnevni red vključuje točke, za katere kateri koli od sopredsednikov prejme zahtevek za njihovo vključitev na dnevni red najpozneje štirinajst dni pred sestankom.
            
            
               (2)Vsaka pogodbenica lahko kadar koli pred sestankom doda točke na začasni dnevni red, če se druga pogodbenica s tem strinja. Zahtevki za dodajanje točk na začasni dnevni red se pošljejo pismeno in se jim po možnosti ugodi. 
            
            
               (3)Sopredsednika na začetku vsakega sestanka sprejmeta končni dnevni red. Točke, ki niso na začasnem dnevnem redu, se lahko uvrstijo na dnevni red, če se pogodbenici strinjata, in se na dnevni red vključijo v okviru možnosti.
            
            
               Člen 6
            
            
               Zapisnik sestanka
            
         
         
            
               (1)Sopredsednik, ki gosti sestanek, čim prej pripravi osnutek zapisnika.
            
            
               (2)Zapisnik za vsako točko na dnevnem redu praviloma navaja:
            
            
               (a)dokumente, predložene skupnemu odboru za poenostavitev vizumskih postopkov;
            
            
               (b)izjave, katerih vključitev je zahtevala pogodbenica; ter
            
            
               (c)sklepe, priporočila in sklepne ugotovitve, sprejete v zvezi s posamezno točko.
            
            
               (3)Zapisnik navaja tudi člane posamezne delegacije, z navedbo ministrstva, agencije ali institucije, ki jo zastopajo.
            
            
               (4)Skupni odbor za poenostavitev vizumskih postopkov odobri zapisnik na svojem naslednjem sestanku.
            
            
               Člen 7
            
            
               Sklepi in priporočila skupnega odbora za poenostavitev vizumskih postopkov
            
            
               (1)Skupni odbor za poenostavitev vizumskih postopkov odloča s soglasjem obeh pogodbenic.
            
            
               (2)Sklepi skupnega odbora za poenostavitev vizumskih postopkov se naslovijo „Sklep“, čemur sledi zaporedna številka in opis njihove vsebine. Navede se tudi datum začetka veljavnosti sklepa. Sklepe podpišejo predstavniki skupnega odbora za poenostavitev vizumskih postopkov, ki so pooblaščeni za delovanje v imenu pogodbenic. Sklepi se sestavijo v dveh izvodih, pri čemer sta obe besedili enako verodostojni.
            
            
               (3)Odstavka 1 in 2 se smiselno uporabljata za priporočila skupnega odbora za poenostavitev vizumskih postopkov.
            
            
               Člen 8
            
            
               Stroški
            
            
               (1)Vsaka pogodbenica je odgovorna za stroške, ki nastanejo zaradi njene udeležbe na sestankih skupnega odbora za poenostavitev vizumskih postopkov, vključno s stroški za osebje, potnimi stroški, dnevnicami ter poštnimi ali telekomunikacijskimi stroški.
            
            
               (2)Druge stroške v zvezi z organizacijo sestankov običajno krije pogodbenica gostiteljica sestanka.
            
            
            
               Člen 9
            
            
               Upravni postopki
            
            
               (1)Če ni določeno drugače, sestanki skupnega odbora za poenostavitev vizumskih postopkov niso javni.
            
         
         
            
               (2)Zapisniki in drugi dokumenti skupnega odbora za poenostavitev vizumskih postopkov se obravnavajo zaupno.
            
            
               (3)Oba sopredsednika lahko sporazumno povabita udeležence, ki niso uradniki pogodbenic in držav članic, tudi zanje pa veljajo enake zahteve glede zaupnosti.
            
            
               (4)Pogodbenici lahko organizirata javne informativne predstavitve ali kako drugače obvestita zainteresirane posameznike o rezultatih sestankov skupnega odbora.
            
            
               Za Evropsko unijo
                     Za Republiko Armenijo
            
            
               SKUPNA IZJAVA, PRILOŽENA POSLOVNIKU SKUPNEGA ODBORA ZA UPRAVLJANJE SPORAZUMA MED EVROPSKO UNIJO  IN REPUBLIKO ARMENIJO O POENOSTAVITVI IZDAJANJA VIZUMOV
            
            
               Republika Armenija, Evropska komisija in države članice za zagotovitev trajnega, usklajenega in pravilnega izvajanja Sporazuma za obravnavo nujnih zadev izven uradnih sestankov skupnega odbora vzpostavijo neuradne stike. Na naslednjem sestanku skupnega odbora se o teh zadevah in neuradnih stikih sestavi poročilo.